Elematic

Tuotteet

Elematic suunnittelee, valmistaa ja toimittaa kokonaisia elementtitehtaita, yksittäisiä koneita ja laitteita ja ohjelmistoja. Se tarjoaa myös koulutusta (muun muassa kaikille avoimia Precast Academya -koulutuksia)  ja ylläpitää elementtiteknologian asiasanastoa (Precast Dictionary).
Elematicin teknologioilla valmistettavia betonielementtejä ovat muun muassa ontelolaatta, celementti, väliseinäelementti, pilari, palkki, Acotec -seinäelementti, betonipaalu, ratapölkky, Betemi-pilari ja TT-laatta. Elematicin myymät pääteknologiat/koneet ovat: ontelolaattakone, liukuvalukone , kiertomuottilinja, patterimuotti, tasomuotti, betoniasema ja betonin kuljetusjärjestelmät. Lisäksi Elematicin valikoimiin kuuluu betonielementtituotantoon liittyviä oheislaitteita, kuten plotterit (piirturit), automaatisahat, SlabMaster- ja BedMaster-koneet sekä ELiPLAN erp -tuotannonohjausjärjestelmät ja muotitusjärjestelmä FaMe (engl. fasterning method).

1959-1972 Toijalan teräsvalmiste

Vuonna 1959 Toijalan teräsvalmiste (TTV) alkoi valmistaa laitteita ja koneita betonielementtiteollisuuden tarpeisiin. Yritys tavoitteli alusta alkaen kansainvälisiä markkinoita. Tämä johti saksalaisen tytäryhtiön Finn Elematic Baugeräte GmbH:n perustamiseen Niddaan, Frankfurtin ulkopuolelle.
Ontelolaatan kehitys puolestaan käynnistyi toden teolla BES-rakentamisen myötä 1970-luvun alussa. Betonielementtijärjestelmä BES vakioi betonielementtityypit ja liitosdetaljit siten, että urakoitsijat saattoivat hankkia valmisosia useilta toimittajilta samaan rakennukseen. Elematicin ensimmäinen ontelolaattakone valmistui 1970-luvun alussa ja se myytiin Partekille.

1973-1987 Partek Heavy Metal Industry

Vuonna 1973 Partek päätti fuusioitua TTV:n kanssa muodostaen Partek Heavy Metal Industryn, jossa oli 400 työntekijää. Samaan aikaan Finn-Elematic GmbH jatkoi Elematic-tuotteiden markkinointia Saksassa ja muissa saksankielisissä maissa.
Vuonna 1981 valmistus ja suunnittelu eriytettiin eri liiketoimintayksiköiksi: Toijalan työpaja valmistukseen ja Elematic Engineering suunnitteluun, myyntiin ja markkinointiin. Vuonna 1984 kanadalainen Dy-Core Systems Inc liitettiin Elematic Engineering Oy:hin.

1988-1995 Elematic Engineering Oy

Elematic on kehittänyt tuotteitaan useiden vuosikymmenten ajan. Esimerkiksi Acotec-teknologian kehitys alkoi 1990-luvulla, Oulun teknillisen yliopiston opiskelija Petteri Laitinen alkoi kehittää uudenlaista betonireseptiikkaa Acotecin tilauksesta. Kevytsora (Leca) korvasi valmistuksessa aiemmin käytetyn puulastubetonin (wood chip concrete).
Partekin yksiköt eriytettiin virallisesti, kun vuonna 1988 perustettiin Elematic Engineering Oy ja pari vuotta myöhemmin Toijala Works Oy. Yritysten suhteet pysyivät läheisinä rakenne- tai omistusmuutoksista huolimatta. 
Vuonna 1990 Elematic Engineering Oy kertoi toimittavansa 30 miljoonan markan arvoisen tuotantolinjan Neuvostoliittoon. Pietarissa sijaitsevan metalliyritys Isoran tehtaaseen toimitettiin tuotantolinjat, joilla valmistettiin betonielementtejä asuntotuotantoon. Elematicin liikevaihto oli tuolloin noin 150 miljoonaa markkaa ja sillä oli toimipaikat Toijalan lisäksi myös Niddassa Saksassa ja Vancouverissa Kanadassa. Yrityksen osuus ontelolaattateknologiassa oli yli puolet maailmanmarkkinoista.
Vuonna 1992 suomalaisen rakennusmateriaaliteollisuuden muuttuessa, alaa johtavat Partek ja Lohja Parma Engineering yhdistivät betonielementtien tuotantolaitoksensa. Tällöin syntyi Partek Concrete Engineering.

1996-2002 PCE Engineering Oy

Vuonna 1996 Partek Concrete Engineering osti saksalaisen Roth Machinenbau GmbH:n liiketoiminnan, jonka mukana saatiin myös erityisesti liukuvalukoneista tuttu Roth-tuotemerkki. Yhtiöstä tuli tällöin PCE Engineering Oy Ab (PCE). Vuonna 1997 Finnish Mecakone Oy:stä tuli osa PCE:tä ja 1998 perustettiin Yhdysvaltain tytäryhtiö, PCE Elematic, Inc. Vuonna 1999 suomalainen muotteja ja valupetejä valmistava Rimera Oy lisättiin osaksi PCE:tä.
Vuonna 2000 avattiin erillinen asiakaspalveluyksikkö. 
Elematic osti Acotecin liiketoiminnan vuonna 2001. Kaupan myötä muun muassa Acotec-teknologiaa kehittänyt Laitinen siirtyi Elematicin työntekijäksi.

2003-2006 Elematic Oy Ab

Vuonna 2003 PCE otti takaisin vanhan Elematic-nimen yhtenäistääkseen toimintojaan, jolloin yhtiön nimeksi tuli Elematic Oy Ab. Yhtiön liikevaihto oli 35 miljoonaa euroa, mistä viennin osuus oli 90 prosenttia.
Vuonna 2004 Elematic osti saksalaisen Roteco GmbH:n. Roteco oli yksi maailman johtavista ontelolaattojen liukuvalukonevalmistajista, sen liikevaihto oli noin 2 miljoonaa euroa vuodessa ja sillä oli 15 työntekijää. Elematic taas oli osa Consolis-konsernia, joka oli maailman johtava betonielementtien valmistukseen tarvittavien koneiden, laitteiden, tuotantolinjojen sekä kokonaisten tehtaiden toimittaja. Yhtiöllä oli 150 työntekijää Suomessa, Saksassa ja USA:ssa.
Vuonna 2006 Partek myi Elematicin pääomasijoittajille. Sentica Partners ja joukko muita sijoittajia osti Elematicin elokuussa 2006 Consolikselta. Myöhemmin samana vuonna yhtiö osti suomalaisen ontelolaattakoneita valmistavan X-Tec Oy:n. Vuonna 2006 kaksi kolmannesta Elematicin liikevaihdosta tuli Lähi-idästä ja venäjää puhuvasta Itä-Euroopasta. Muita tärkeitä markkina-alueita olivat Arabiemiraatit, Saudi-Arabia, Qatar, Venäjä, Ukraina ja Kazakstan.

2007-2014 Elematic Group

Vuonna 2007 sijoitusryhmä myi Elematic Groupin yksityiselle brittiläiselle Pamplona Capital Managementille. Elematicin johtoryhmä säilytti osuutensa yrityksen omistuksesta.
2010-luvulla Elematic on laajentanut kansainvälistä toimintaansa erityisesti Aasiassa, Lähi-Idässä ja Venäjällä. 
Venäjällä Elemticin toiminta keskittyy Pietariin ja muihin isoihin kaupunkeihin, joissa rakentaminen kasvaa nopeasti.
Vuonna 2012 Elematic sai ison tilauksen Irakista ja se rekrytoi 50 uutta työntekijää. Se toimitti myös laitteiston SBS Betonin Mikkeliin perustamalle uudelle seinäelementtitehtaalle.
Vuonna 2013 Elematic kertoi toimittavansa Minskiin, Valko-Veänäjälle, kokonaisen betonielementtitehtaan: koneistot ja teknologia talonrakentamiseen tarvittavien elementtien valmistamiseen. Tilauksen arvo oli noin 9 miljoonaa euroa. Yrityksen tuotannosta 95 prosenttia meni vientiin ja vaikka talouden taantuma oli hiljentänyt investointeja länsimaissa, kehittyvillä markkinoilla Elematicin ratkaisuille oli kysyntää.
Vuonna 2014 Elematic avasi uudet tuotantotilat Suomessa ja Intiassa. Akaaseen Elematicin pääkonttorin läheisyyteen avatut tilat kasvattivat yrityksen tuotantokapasiteettia 40 prosentilla. Intian Alwariin avatussa uudessa tuotantotilassa keskitytään valumuottien tuotantoon.

2015- Elematic Oyj

Vuonna 2015 Elematic Oy Ab vaihtoi yritysmuotonsa julkiseksi osakeyhtiöksi Elematic Oyj. Muutos liittyy joukkovelkakirjalainan liikkeellepanoon.

Markkinointi

Vuonna 2004 Elematicin englanninkielinen asiakaslehti Concrete Issues alkoi ilmestyä.